מפרט אחיד לפריט 8.4 ב'

**הסעת נוסעים**: תחנה מרכזית, כהגדרתה בפקודת התעבורה, תחנת רכבת מרכזית

**תוכן עניינים**

**פרק 1 - הגדרות כלליות...........................................................................................3**

**פרק 2 - תנאים רוחביים..........................................................................................4**

**פרק 3 - המשרד להגנת הסביבה...............................................................................6**

**פרק 4 - משטרת ישראל..........................................................................................9**

**פרק 5 - הרשות הארצית לכבאות והצלה....................................................................18**

**פרק 1 - הגדרות כלליות**

* 1. **בעל מקצוע מוסמך**
     1. מי ששר הפנים הסמיכו לעניין סעיף 6ב לחוק רישוי עסקים (להלן - החוק), והוא אחד מאלה:

1. מהנדס רשוי כמשמעותו בחוק המהנדסים והאדריכלים, התשי"ח-195 (להלן - חוק המהנדסים), הרשום במדור הנדסה אזרחית, ואדריכל רשוי כמשמעותו בחוק המהנדסים הרשום במדור לארכיטקטורה.
2. במבנה פשוט, כהגדרתו בתוספת הראשונה לתקנות המהנדסים והאדריכלים (רישוי וייחוד פעולות), התשכ"ז-1967 (להלן - תקנות ייחוד פעולות):
3. מהנדס או אדריכל רשום בפנקס המהנדסים והאדריכלים במדור להנדסה אזרחית או ארכיטקטורה.
4. הנדסאי כמשמעותו בתוספת הראשונה לתקנות ייחוד פעולות.
   1. **בעל עסק**
      1. לרבות בעל רישיון העסק, מבקש הרישיון, המחזיק בעסק או האדם שבהשגחתו, בפיקוחו או בניהולו פועל העסק.
   2. **גורם מוסמך ארצי**
      1. כל אחד מאלה, לפי העניין:
5. ראש רשות הרישוי שבתחומה נמצא העסק, או עובד בכיר אחר מקרב עובדיה שהוא הסמיך לעניין זה.
6. המנהל הכללי של המשרד נותן האישור, או עובד בכיר אחר מקרב עובדי משרדו שהוא הסמיך לעניין זה.
7. נציב כבאות והצלה, או קצין כבאות והצלה בכיר אחר שהוא הסמיך לעניין זה.
8. המפקח הכללי של משטרת ישראל, או קצין משטרה בכיר אחר שהוא הסמיך לעניין זה.
   1. **הוראות לצד המפרט האחיד**
      1. מסמכים ותנאים כאמור בסעיף 7ג2(ג) לחוק, שנקבעו בחיקוק, הנדרשים מבעל עסק לפי החוק, לרבות לפי סעיפים 6ב, 6ג ו-8 עד 11ב לחוק, ואולם אין באי-פרסומם כדי לפטור מן הדרישה להגישם או למלאם.
   2. **החוק**
      1. חוק רישוי עסקים, התשכ"ח-1968.
   3. **התקנות**
      1. תקנות רישוי עסקים (הוראות כלליות), התשס"א-2000.
   4. **מפרט, מפרט אחיד**
      1. מפרט, לפי סעיף 7ג1 לחוק, המאחד את התנאים לרישיון, הנדרשים מטעמם של נותני האישור לפי סעיף 7 לחוק, והמסמכים הנדרשים על-פי סעיף 6ד לחוק מעסק מהסוג האמור בתחילת המפרט והוראות לצד המפרט האחיד, המופיעות במפרט.
   5. **נותן אישור**
      1. השר להגנת הסביבה, השר לביטחון הפנים, שר העבודה, הרווחה והשירותים החברתיים, שר החקלאות ופיתוח הכפר או שר הבריאות, או מי שהם הסמיכו לתת אישור, לעניין עסק שקביעתו כטעון רישוי נעשתה בהתייעצות עמם, לשם הבטחת המטרות כאמור בסעיף 1 לחוק.
   6. **צו רישוי עסקים**
      1. צו רישוי עסקים (עסקים טעוני רישוי), התשע"ג-2013.
   7. **רישיון**
      1. רישיון עסק, היתר זמני או היתר מזורז.
   8. **רשות הרישוי**
      1. בתחום רשות מקומית - ראש הרשות המקומית או מי שהוא הסמיכו לכך.
      2. מחוץ לתחומה של רשות מקומית - מי ששר הפנים הסמיכו לכך.
   9. **שינוי בעלות**
      1. כל שינוי בזהות הבעלים הרשומים ברישיון העסק, לרבות הוספת בעל או גריעתו, וכן העברת שליטה בתאגיד כמשמעותה בחוק ניירות ערך, התשכ"ח-1968.

**פרק 2 - תנאים רוחביים**

***הוראות לצד המפרט האחיד***

* 1. אין באמור במפרט זה כדי לפטור את מבקש הרישיון מהגשת בקשה, ומקבלת אישורים מתאימים לפי החוק ולפי כל דין. מפרט זה אינו מהווה רישיון. המנהל עסק ללא רישיון עובר על החוק, ויהא צפוי לעונשים הקבועים בחוק.
  2. אין באמור במפרט זה כדי לפטור בעל עסק מקיום דרישות כל דין החל עליו, אף אם הוראות הדין אינן מופיעות במפרט.
  3. אם קיימים בעסק סוגי עסקים נוספים החייבים ברישוי לפי צו רישוי עסקים (עסקים טעוני רישוי), התשע"ג-2013, יחולו עליהם התנאים המסוימים לעסקים מסוגם, בין שהם מפורטים במפרט האחיד ובין שאינם מפורטים בו, והאמור בתנאים אלה לא יגרע מהם.
  4. לבקשה לרישיון יצורפו, לאחר שנחתמו בידי בעל מקצוע מוסמך: תרשים סביבה, מפה מצבית ותכנית עסק, כמפורט בתקנות 12-15 לתקנות. בנוסף, יצורפו לבקשה מסמכים המפורטים במפרט זה, אם ניתן להגישם בעת הגשת הבקשה.
  5. לעסק שפעילותו דורשת היתר לשימוש חורג, לפי חוק התכנון והבנייה, התשכ"ה-1965, לא יינתן רישיון לתקופה ארוכה מתוקפו של ההיתר.
  6. רישיון יוצג בעסק במקום נראה לעין.
  7. נותן אישור או רשות הרישוי רשאים להוסיף תנאים ברישיון לפי סעיף 7 לחוק.
  8. המבקש רישיון, או בעל רישיון, רשאי להגיש השגה על תנאי או מסמך שנדרש ממנו במפרט זה, למעט תנאי או מסמך שנקבע בחיקוק. את ההשגה יש להגיש לגורם מוסמך ארצי בהתאם לטופס 9 המופיע בתקנות רישוי עסקים (הוראות כלליות), תשס"א-2000.
  9. לגורם המוסמך לדון בהשגות מטעם נותן האישור, לפי טופס ההשגה, בתוך 30 ימים מיום קבלת הדרישה לפי המפרט האחיד. הנחיות לגבי אופן הגשת ההשגה מפורטות באתר. עותק של ההשגה יש להגיש לרשות הרישוי. עבור כל השגה יש לשלם אגרה בסך 323 ₪ (סכום המתעדכן מעת לעת). יודגש כי הגשת השגה אינה מתלה את תוקפה של החלטה, כל עוד לא החליט אחרת הגורם שהוגשה לו ההשגה.
  10. **ביטול רישיון או פקיעתו**
      1. לא יהיה תוקף לרישיון עסק או להיתר זמני אם חלו שינויים מהרשום בו או במסמכים המצורפים לו לגבי סוג העסק, לרבות מבניו, שטחו, הבעלות בו, מיקומו וסוג העיסוק.
      2. רישיון עסק יבוטל אם נעשו שינויים בעסק בהשוואה לתרשים הסביבה, המפה המצבית או תכנית העסק, לאחר שניתנה לבעל הרישיון הזדמנות להשמיע את טענותיו.
      3. היתר זמני יפקע בנסיבות האמורות בסעיף 2.10.2.
      4. רשות הרישוי רשאית לבטל רישיון מטעמים אחרים, לאחר התייעצות עם נותן אישור המופקד על קיום מטרה מן המטרות האמורות בסעיף 1(א) לחוק, שאי קיומה משמש עילה לביטול, ולאחר שניתנה לבעל הרישיון הזדמנות להשמיע את טענותיו.
      5. במקרה של יסוד סביר להניח שנעברה בעסק או לגביו עבירה לפי סעיף 14 לחוק (עיסוק ללא רישיון, הפרת תנאי מתנאי הרישיון או הפרה של תקנות הנוגעות לעניין), ניתן להוציא לעסק צו הפסקה מנהלי לפי סעיף 20 לחוק.
  11. **הוראות במפרט האחיד**
      1. בעל עסק ידווח לנותן האישור על כל שינוי בעסק, העלול להשפיע על העמידה בתנאי הרישיון, שלושה חודשים מראש לפחות, ויפעל לפי הנחיות נותן האישור.
  12. **תחילה**
      1. מועד תחילתן של ההוראות המפורטות בפרקים 1 (הגדרות כלליות) ו-2 (תנאים רוחביים) למפרט זה הוא ביום פרסומו של המפרט. מועד תחילתן של ההוראות המפורטות ביתרת הפרקים המופיעים במפרט זה יהיה בהתאם לאמור בכל פרק, ויחול רק על ההוראות המפורטות באותו הפרק.

**פרק 3 - המשרד להגנת הסביבה**

* 1. **הגדרות**בפרק זה -
     1. **העסק** - תחנה מרכזית כהגדרתה בפקודת התעבורה, תחנת רכבת מרכזית שפרטיה מופיעים לעיל.
     2. **כלי תחבורה** - אוטובוס או רכבת.
     3. **מפלס פתוח** - מפלס שבו שטח פתחי האוורור הטבעי בקירות (לא כולל פתחי כניסה ויציאה של כלי רכב) עולה על 2% משטח רצפת המפלס.
     4. **מפלס סגור** - כל מפלס שאינו מפלס פתוח.
     5. **מערכת אוורור** - מערכת העומדת בדרישות תקן ישראלי 1001.
  2. **תנאים מוקדמים** 
     1. בעל העסק יקיים את הדרישות הבאות כתנאי למתן רישיון או היתר זמני
     2. יגיש עם הגשת הבקשה לרישיון עסק/היתר זמני את המידע המלא על העסק כמפורט להלן:

1. מיקום וגודל פתחי האוורור בכל מפלס ביחס להיקף הקירות.
2. פרטי איש קשר.
3. למפלסים סגורים יוצגו גם הנתונים הבאים: מיקום גלאים, מפרט טכני של הגלאים ומערכת האוורור, אישור מהנדס אוורור על תקינות מערכת האוורור, ויכולתה לבצע שמונה החלפות אוויר בשעה.
   1. **כללי**
      1. פעילות העסק תכלול חניית כלי תחבורה, העלאה והורדת נוסעים. כל פעילות אחרת בעסק, לרבות ביצוע פעולות אחזקה של כלי רכב, כגון: רחיצה, סיכה, אחסון דלקים ותדלוק, מחייבת קבלת רישיון בהתאם לפריט המתאים בצו רישוי עסקים (עסקים טעוני רישוי).
      2. בעל העסק יודיע לנותן האישור שלושה חודשים מראש בכל מקרה של שינוי מתוכנן בעל השפעות סביבתיות במבני העסק ובמתקניו.
      3. בעל העסק יסלק שפכים סניטריים באחת מהדרכים הבאות:
4. למערכת הביוב הציבורית.
5. אם לא קיימת מערכת ביוב ציבורית - למיכל איסוף סגור ואטום לחלחול, שתכולתו תפונה על-ידי מוביל שפכים מורשה על פי כל דין למתקן טיפול בשפכים מאושר על פי כל דין, ובלבד שניתן לכך אישור מראש ובכתב מאת נותן האישור.
   * 1. במקרה של פינוי שפכים סניטריים על ידי מוביל שפכים, ישמור בעל העסק בעסק קבלות על פינוי וקליטת השפכים במתקן טיפול בשפכים לתקופה של שלוש שנים לפחות, ויציגם או ימסרם לנותן האישור על פי דרישתו.
     2. בעל העסק יטפל בדליפות שמן ודלק באמצעות חומרי ספיגה או כלי ספיגה מתאימים. לאחר הטיפול יפנה את הפסולת לפי האמור בתקנות רישוי עסקים (סילוק פסולת חומרים מסוכנים), התשנ"א-1990.
     3. **נגר עילי**
6. בעל העסק יפעל למניעת זיהום נגר עילי נקי.
7. נגר עילי נקי, לרבות מגגות המבנים והמרזבים, ינוקז למערכת הניקוז הציבורית.
   * 1. בעל העסק לא יכניס לשטח העסק כלי רכב הנושאים חומר מסוכן, למעט בתחנות רכבת, אם מחזיק בעל העסק היתר רעלים בר תוקף מכוח חוק חומרים מסוכנים לשינוע חומרים מסוכנים, ובהתאם לתנאים המפורטים בהיתר הרעלים.
     2. בעל העסק יגיש לנותן האישור או לרשות הרישוי על פי דרישתם את המידע המלא על העסק, כמפורט להלן:
8. מיקום וגודל פתחי האוורור בכל מפלס ביחס לשטח הקירות והרצפה.
9. פרטי איש קשר.
   * 1. למפלסים סגורים יוצגו גם הנתונים הבאים: מיקום גלאים, מפרט טכני של הגלאים ומערכת האוורור, אישור מהנדס אוורור על תקינות מערכת האוורור ויכולתה לבצע שמונה החלפות אוויר בשעה.
     2. בעל העסק יפעיל את העסק תוך שמירה על איכות נאותה של הסביבה, ובאופן שאינו גורם למטרדים או למפגעים לסביבה.
   1. **איכות אוויר**

תנאים אלה ניתנים גם לפי סעיף 33 לחוק אוויר נקי. פרק זה אינו חל על תחנות מרכזיות לרכבות חשמליות.

* + 1. הוראות אלה באות להוסיף על הוראות כל דין לעניין מניעת זיהום אוויר, לרבות הוראות לפי חוק אוויר נקי, התשס"ח-2008, והוראות אישיות שניתנו לפי סעיף 8 לחוק למניעת מפגעים, התשכ"א-1961.
    2. בעל העסק ינקוט בכל האמצעים למניעת זיהום אוויר בלתי סביר, כולל הצעדים התפעוליים והטכנולוגיים הנדרשים, באופן שריכוז מזהמי האוויר בשטח התחנה כולה, כולל אזור ההמתנה לכלי התחבורה והירידה ממנו, לא יחרוג מתקני איכות האוויר הנדרשים על פי כל דין.
    3. בעל העסק יפעל לצמצום משך הזמן שבו הנוסעים נמצאים באזור כלי התחבורה.
    4. אוטובוס הנכנס לרציף לצורך העלאת נוסעים יעמוד באופן שבו האגזוז לא יופנה לכיוון הנוסעים.
    5. בעל העסק לא יפעיל ולא ייתן לאחר להפעיל מנוע של כלי תחבורה הנמצא בעמידה למשך יותר מ-10 דקות בכל עת, פרט לזמן העלאת נוסעים, ובכל מקרה לא יהיה כלי התחבורה מונע אם אין בתוכו נהג או נוסעים. סעיף זה אינו חל על תחנות רכבת.
    6. בתחנה שבה אזור הנוסעים מקורה וסגור, יבצע בעל העסק, בנוסף לתנאים המפורטים לעיל, את כל התנאים הבאים:

1. **אזור המתנת הנוסעים יהיה סגור, דלת המעבר לכלי התחבורה תיפתח רק עם הגעת כלי התחבורה לתחנה, ומעבר הנוסעים לכלי התחבורה יהיה ישירות מאזור ההמתנה. סעיף זה אינו חל על תחנות רכבת.**
2. **בעל העסק יפעיל את מערכת מיזוג האוויר באופן שלא תשאב אוויר מאזור כלי התחבורה אלא מאזור אחר, כך שהאוויר הנשאב יהיה מאזור נקי ככל האפשר.**
3. **בעל העסק ינקוט באמצעים כך שריכוז כלל מזהמי האוויר, ובפרט תחמוצות החנקן** (NOx) **וריכוז החלקיקים הנשימים העדינים בשטח העסק (**PM2.5) **לא יעלה על הקבוע בתוספת השנייה לתקנות אוויר נקי (ערכי איכות אוויר), התשע"א-2011.**
4. **בדיקה סביבתית:**
5. **בעל העסק יערוך בדיקה סביבתית באזור הנוסעים ובאזור כלי התחבורה על פי דרישת נותן האישור לקביעת ריכוז תחמוצות החנקן וריכוז החלקיקים הנשימים העדינים באוויר** (2.5PM)**.**
6. קביעת מיקום נקודות הדיגום ופרק הזמן הנדרש לדיגום ייעשו בתאום מראש עם נותן האישור ועם הדוגם מטעם בעל העסק.
7. דיגום האוויר והאנליזה של הדגימה יבוצעו באמצעות דוגמים ומעבדות שהוסמכו על-ידי הרשות הלאומית להסמכת מעבדות, על-פי חוק הרשות הלאומית להסמכת מעבדות, התשנ"ז-1997.
8. דו"ח של הבדיקה הסביבתית יוגש לנותן האישור תוך 30 יום ממועד ביצוע הבדיקה. הדו"ח יוגש באופן ממוחשב, בנוסף לדו"ח מודפס חתום בידי בעל העסק.
9. במקרה של חריגה מהריכוזים המפורטים בסעיף 3.4.6.(3), יגיש בעל העסק לנותן האישור תוך חודשיים מיום גילוי החריגה תכנית להפחתת הריכוז, שתכלול:
10. פירוט עקרוני של המתקנים הנדרשים.
11. לוח זמנים מוצע להגשת תכניות מפורטות, חישובים טכניים וביצוע.
12. לאחר יישום התכנית כאמור בסעיף 3.4.6.(4ה), יבצע בעל העסק בדיקה נוספת במועד שייקבע על-ידי נותן האישור, בהתאם לאמור בסעיפים 3.4.6.(4א) עד 3.4.6(4ד), להבטחת עמידה בריכוזים הנדרשים.
13. בעל העסק ינהל רישום מלא ומסודר של תוצאות כל הבדיקות, וישמרם בעסק למשך 5 שנים.
    1. **פסולת**
       1. בעל העסק יאחסן פסולת בעסק במכלים המותאמים לסוג הפסולת וכמותה ובאופן שימנע מפגעים לסביבה, לרבות מטרדי ריח, מזיקים, ו/או פיזור פסולת ותשטיפים לסביבה.
       2. בעל העסק יאסוף ויפנה פסולת מהעסק על פי כל דין, בתדירות אשר תמנע מפגעים סביבתיים.
       3. בעל העסק יפנה פסולת מהעסק למפעל מחזור, אתר סילוק פסולת או לתחנת מעבר לפסולת, המורשים על פי כל דין.
       4. בעל העסק לא יבצע שריפת פסולת בשטח פתוח בתחום העסק או מחוצה לו שלא במתקן ייעודי לשריפת פסולת המאושר על פי כל דין.
    2. **רעש**
       1. בעל העסק יפעיל את העסק באופן שלא ייגרם רעש בלתי סביר כהגדרתו בתקנות למניעת מפגעים (רעש בלתי סביר), התש"ן-1990.
       2. בעל העסק יפעיל את העסק באופן שלא ייגרם מטרד רעש כאמור בתקנות למניעת מפגעים (מניעת רעש), התשנ"ג-1992.

**פרק 4 - משטרת ישראל**

***מידע כללי***

* 1. **הוראות חוק הנוגעות לעניין**
     1. חוק סמכויות לשם שמירה על ביטחון הציבור, התשס"ה-2005.
  2. **הגדרות**
     1. **"בעל העסק"** - המבקש להפעיל עסק, לרבות מנהל כאשר העסק הינו בבעלות תאגיד.
     2. **"שטח העסק"** - השטח ברוטו בעסק אליו יש גישה ללקוחות, כולל שטחי היציאות, ולא כולל שטחם של משרדים, מחסנים, מטבחים וכיו"ב.
     3. **"נוהל פרופיל המאבטח 90.028.103"** - מסמך המפרט את תנאי הכשירות וההכשרה של בעלי תפקידים בתחום האבטחה בעסקים טעוני אישור משטרה.
     4. **"רשומה"** - פנקס או כרטסת שדפיהם ממוספרים במספרים שוטפים, או כל מדיה מגנטית מקובלת אחרת בה ניתן לרשום נתונים ופעולות.
     5. **"קצין הרישוי"** - קצין הרישוי בתחנה טריטוריאלית בה ממוקם העסק.
     6. **"מנהל אבטחה", "מאבטח בסיסי"** - כהגדרתם **"**בנוהל פרופיל המאבטח 90.028.103".
     7. **"תפישת האבטחה"** - מסמך שנכתב על ידי משטרת ישראל המגדיר את עקרונות האבטחה בעסקים, (המסמך מסווג לרמת שמור - למורשים בעלי סיווג מתאים).
     8. **"תכנית אבטחה"** - מסמך אשר ייכתב על-ידי מנהל אבטחה, ומפרט את האמצעים לאבטחת שלום הציבור שיינקטו בעסק כולל: בעלי התפקידים מתחום האבטחה שיוצבו בו, מספרם ואופן פריסתם, מערכות ואמצעים פיסיים ואלקטרוניים. תכנית האבטחה תתבסס על עקרונות תפישת האבטחה של משטרת ישראל. התכנית תוצג בפני קצין הרישוי היחידתי באזור בו ממוקם העסק לצורך אישורה. תכנית האבטחה תכיל תיק שטח.
     9. **"תיק שטח"** - אוסף נתונים כולל על העסק וסביבתו המסייע למערך האבטחה של העסק וכוחות החירום וההצלה בקרות אירוע. על תיק השטח להכיל בין היתר את הנתונים הבאים: נתונים כלליים על המתקן המאובטח (מיקום, שעות עבודה, חתך אוכלוסיית העובדים, חתך אוכלוסיית המבקרים, כניסות ויציאות להולכי רגל ולרכבים, דרכי גישה, מספר קומות, מספר חדרים), אמצעים לאבטחת שלום הציבור לרבות בעלי התפקידים מתחום האבטחה שיוצבו בו, מספרם ואופן פריסתם, מערכות ואמצעים פיזיים ואלקטרוניים ואמצעי מיגון אחרים (דלתות, גדרות), ראה נספח א'.
  3. **הוראות נוספות**
     1. משטרת ישראל תבצע בדיקה בדבר מידע פלילי ואחר של בעל העסק, מבקש הרישיון ובעלי תפקיד נוספים בעסק. תוצאות הבדיקה יכולות להוות עילה לפסילת הבקשה.
     2. נותן האישור ו/או קצין משטרה מטעמו, רשאי להורות על שינוי מערך האבטחה בעסק ו/או תגבורו מעבר לאמור לעיל, בכפוף לאישור מחטיבת האבטחה.

***התנאים לקבלת הרישיון***

* 1. **אבטחה**
     1. אבטחת העסק תיעשה על פי המפתח הבא:

1. מאבטח בסיסי בכל כניסה פעילה המיועדת להולכי רגל ו/או לכלי רכב.
2. בעסק ששטחו עד 5,000 מ"ר, יוצב מאבטח נוסף אחד מעבר למאבטחים המוצבים בכניסות.
3. בעסק ששטחו עולה על 5,000 מ"ר, אך אינו עולה על 10,000 מ"ר, יוצבו 2 מאבטחים נוספים מעבר למאבטחים המוצבים בכניסות.
4. בעסק ששטחו עולה על 10,000 מ"ר, יוצבו 3 מאבטחים נוספים מעבר למאבטחים המוצבים בכניסות.
5. חדר הבקרה יופעל בכל שעות פעילות העסק על ידי מוקדן בוגר קורס המאושר על ידי משטרת ישראל.
6. הפעלת חדר הבקרה, לרבות נהליו, תהיה בהתאם לתכנית האבטחה המאושרת.
7. בעסק שבו תידרש הצבה של עשרה בעלי תפקידים בתחום האבטחה או יותר על פי המפתח המפורט לעיל, ימונה מנהל אבטחה.
8. בתחנות רכבת האבטחה תהיה על פי תכנית האבטחה (פק"מ) שאושרה על ידי מדור גופים ציבוריים בחטיבת האבטחה.
   1. **תשתיות ומיגון**
      1. בעסק יותקנו התשתיות ואמצעי המיגון הבאים:
9. גדר חיצונית מבטון או רשת שגובהה לא יפחת מ-2.5 מ' מדרך רגל.
10. שער כניסה לכלי רכב - שער או עמודים עמידים מפני נגיפה של רכב במשקל 10 טון במהירות 60 קמ"ש (קילומטרים לשעה).
11. שער יציאה לכלי רכב - שער מתרומם ודוקרנים.
12. בתחנות רכבת, בחזית התחנה, יותקנו עמודים בפני נגיפה של רכב במשקל 10 טון במהירות 60 קמ"ש (קילומטרים לשעה).
13. כספת על פי הדרישות המפורטות בנספח ב'.
14. שערי יציאות החירום לרכב בתחנה יהיו שערים דו-כנפיים כמפורט בנספח ג'.
15. מערכת אזעקה העומדת בדרישות תקן ישראלי 1337 חלק 2: "מערכות אזעקה לגילוי פריצות - הוראות התקנה בבתי עסק וחציריהם".
16. באחריות בעל העסק או מנהל העסק לוודא שיתקיימו גם התנאים הנוספים הבאים:
17. מערכת האזעקה, על כל מרכיביה, תהיה תקינה.
18. ביצוע בדיקת תקינות מערכת האזעקה, על כל מרכיביה, תהיה אחת לשנה.
19. בעל העסק או מנהל העסק יציג לנציג המשטרה, על פי דרישתו, אישור המעיד על הבדיקה.
20. העסק יחובר למוקד בקרה אלקטרוני המחזיק ברישיון עסק לפי פריט 9.4 לצו רישוי עסקים, אלא אם מוקד הבקרה של העסק מאויש 24 שעות ביממה.
    1. **רשומה**
       1. בעסק תנוהלנה הרשומות הבאות:
21. רשומת מועסקים אשר תכלול את פרטיהם האישיים של העובדים בעסק: שמות העובדים, מספרי תעודות הזהות שלהם, כתובות המגורים שלהם ודרכי תקשורת איתם.
22. פעולות הביטחון שננקטו בעסק באותו יום, רשימת האירועים הביטחוניים שאירעו באותו יום ותוצאות הסריקות לגילוי חפצים חשודים.
    * 1. הרשומה תנוהל על פי ההוראות הבאות:
23. הרישומים ברשומה ייעשו באופן ממוחשב או בעט או בדרך אחרת שאינה ניתנת למחיקה.
24. לא ייתלשו דפים מפנקס הרשומה ולא יוצאו כרטיסים מהכרטיסייה המהווה את הרשומה.
25. הרשומה תועבר למשטרה בכל עת על פי דרישתה.
26. אבדה רשומה, יודיע בעל העסק או מנהל העסק למשטרה על אובדנה בתוך 48 שעות מעת שנודע לו כי הרשומה אבדה.
27. הרשומה תישמר לפחות שלושה חודשים מיום הרישום האחרון בה.
    1. **בדיקות ביטחוניות**
       1. לא תותר כניסת אנשים, כלי רכב וטובין לעסק מבלי שנבדקו על ידי אנשי אבטחה מוסמכים.
       2. לא תותר כניסת מבקרים לעסק אלא לאחר שנערכה סריקה יסודית לגילוי חפצים חשודים.
       3. סריקה זו תתבצע לפני כניסת המבקרים, לאורך כל שעות פעילות העסק ובסיום הפעילות לפני סגירת העסק (או עפ"י תכנית האבטחה).
       4. תוצאות הסריקה תירשמנה ברשומה כמפורט בסעיף "רשומה" לעיל.
    2. **מצלמות טלוויזיה במעגל סגור (טמ"ס)** 
       1. **כללי**
28. בעסק תותקן מערכת מצלמות טלוויזיה במעגל סגור (טמ"ס) ברזולוציה של 1.3 מגה פיקסל לפחות או שווה ערך.
29. בכניסה לעסק וכן בקרבת האזורים המצולמים מחוץ לעסק ייתלה שלט המודיע כי האזור מצולם.
30. המערכת תכלול גיבוי למקרה של הפסקת חשמל למשך שלוש שעות לפחות, למערכת ההקלטה וספקי הכוח של מצלמות הטמ"ס.
31. בעסק ששטחו מעל 5,000 מ"ר, מצלמות הטמ"ס יחוברו לחדר בקרה ייעודי הממוקם בעסק.
    * 1. **מיקום המצלמות**
32. בכל כניסה לכלי רכב או להולכי רגל תוצב, בצידה החיצוני של הכניסה, מצלמה הצופה מחוץ לדלת הכניסה עד רדיוס של 10 מ' מהפתח.
33. בכניסה להולכי הרגל, מצידה הפנימי, תוצב מצלמה הצופה מתוך העסק כלפי הקהל הנכנס.
34. בהיקף החיצוני של העסק תוצבנה מצלמות אשר יכסו את היקף העסק בחפיפה מלאה.
35. בתוך העסק תוצבנה מצלמות אשר תצלמנה את השטחים המשותפים בעסק. הצילום יהיה של השטחים הרלוונטיים בלבד.
    * 1. **אופן הצילום**
36. יש להשתמש במצלמות בעלות חשיפה אוטומטית וצמצם אוטומטי.
37. מערכת מצלמות הטמ"ס תאפשר צילום בחשיכה.
38. מהירות הצילום לא תהיה פחותה מ-25 FPS.
39. המצלמות לא יכוונו ישירות למקור אור בהיר כגון חלונות וגופי תאורה.
40. המצלמות בפתח הכניסה ובתוך העסק יאפשרו זיהוי תווי פנים של אדם.
41. המצלמות החיצוניות יזהו ברמה ברורה דמות אדם (אין חובת זיהוי תווי פנים).
    * 1. **הקלטה**
42. ההקלטה תישמר למשך 14 יום לפחות ממועד צילומה.
43. ההקלטה תתבצע ברזולוציה של 1.3 מגה פיקסל לפחות או שווה ערך.
44. ההקלטה תאפשר הוצאת קבצים למדיה מגנטית נתיקה (CD,DISK ON KEY, DVD).
45. למערכת ההקלטה יחובר מסך המאפשר צפייה בהקלטה.
    1. **מערכת למסירת הודעות**
       1. בעסק תותקן מערכת כריזה שתאפשר מסירת הודעות באירועי חירום בכל שטח העסק או בחלק מסוים ממנו, כולל בשטח ההתקהלות ובפתחי הכניסה והיציאה מהעסק.
       2. מערכת הכריזה שתופעל תפרוץ ותנטרל את מערכת ההגברה לצורך מסירת הודעות במקרה חירום.
       3. למערכת הכריזה יהיה גם מקור מתח חשמלי חלופי, שיפעל במקרה של נפילת מקור המתח החשמלי הראשי בעסק.
       4. בעסק המחויב במוקד בקרה תימצא מערכת השליטה על הכריזה במוקד זה.
    2. **תאורה**
       1. בשעות החשיכה, תופעל מחוץ לעסק תאורה אשר תאיר את ההיקף החיצוני של העסק, דרכי הגישה אליו ואת היציאות מהעסק.
       2. התאורה החיצונית תהיה תקינה בכל עת.
    3. **תכנית תנועה וחנייה**
       1. תכנית התנועה והחנייה תובא לאישורו של קצין התנועה במחוז בו ממוקם העסק ותהווה חלק מתנאי המשטרה ברישיון העסק. להלן הנושאים שיופיעו בתכנית:
46. הסדרי תנועה וגישות לעסק.
47. עמידה בתקן חנייה.
48. הסדרי חנייה.
    1. **העברת כספים**
       1. העברת כספים מהעסק תתבצע כדלהלן:
49. עד 50,000 ₪, שני אנשים ושבירת שיגרה.
50. מ- 50,000 ₪ ועד בכלל - באמצעות בלדרות מאובטחת המחזיקה ברישיון עסק לפי פריט 8.3א' בצו רישוי עסקים.
    1. **דיווחים, הצהרות ואחזקת מסמכים**
       1. **דיווחים והצהרות**
51. דיווח על תקינות מערכת האזעקה - אחת לשנה.
    * 1. **חובת אחזקת מידע ומסמכים**
52. אישור מאת יצרן/ספק השער שהותקן בעסק בכניסה לרכבים, המאשר כי השער עמיד מפני נגיפה של רכב במשקל 10 טון במהירות 60 קמ"ש (קילומטרים לשעה).
53. אישור מאת יצרן/ספק עמודי הנגיפה, המאשר כי הם עמידים מפני נגיפה של רכב במשקל 10 טון במהירות 60 קמ"ש (קילומטרים לשעה).
54. אישור כי בעסק מותקנת כספת העומדת בדרישות המפורטות בנספח ב'.
55. רשומת מועסקים אשר תכלול את פרטיהם האישיים של העובדים בעסק: שמות העובדים, מספרי תעודות הזהות שלהם, כתובות המגורים שלהם ודרכי תקשורת איתם.
56. אישור טכנאי/מתקין מוסמך כי מערכת האזעקה שהותקנה בעסק עומדת בדרישות התקן הישראלי 1337 חלק 2 "מערכות אזעקה לגילוי פריצות - הוראות התקנה בבתי עסק וחציריהם".
57. שמירת ההקלטות מכל מצלמות הטמ"ס כמפורט בפרק "טמ"ס" לעיל.
58. אישור חיבור למוקד בקרה אלקטרוני המחזיק ברישיון עסק לפי פריט 9.4 בצו רישוי עסקים.
59. לבקשה תצורף תכנית אבטחה אשר תפרט את אמצעי האבטחה הפיזיים והאלקטרוניים שיוצבו בעסק, וכן את בעלי התפקידים בתחום האבטחה שיוצבו בעסק, מספרם ואופן הצבתם, בהתאם לקבוע להלן.
60. לבקשה תצורף תכנית תנועה וחנייה ערוכה על ידי מהנדס תנועה. תכנית התנועה תאושר על ידי מהנדס התנועה של רשות הרישוי.
    1. **מסירת תנאים**

מוסר התנאים: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם דרגה תפקיד חתימה

מקבל התנאים: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם מס' זהות חתימה

תאריך: \_\_\_\_\_\_\_\_\_/\_\_\_\_\_/\_\_\_\_\_.

**נספח א' - תיק שטח**

* 1. שם העסק:
  2. שם בעל העסק:
  3. ייעוד העסק:
  4. מספר טלפון של העסק:
  5. נתוני GPS של מיקום פיזי: ברשת ישראל, רשת גיאוגרפית ורשת UTM.
  6. תאריך כתיבת התיק:
  7. תיאור כללי של העסק:
  8. גודל המתחם:
  9. תכולת אנשים בעסק:
  10. **בעלי תפקידים בעסק**

1. בעל העסק-טלפון
2. מנהל העסק – טלפון
3. אחראי משמרת – טלפון
   1. **אמצעים טכנולוגיים בעסק**
4. מערכת טמ"ס -
5. מערכת אזעקה / לחצני מצוקה -
6. כספת -
   1. **טלפונים חיוניים**
7. מכבי אש ארצי 102
8. מכבי אש (טלפון מקומי)
9. משטרה 100
10. משטרה (טלפון תחנה מקומית)
11. משטרה - תחנה מרחבית
12. מגן דוד אדום 101
13. מוקד עירוני מקומי
14. מוקד חברת מוקד אזעקות
15. חברת החשמל 103
16. בית חולים \_\_\_\_\_ (קרוב).
    1. **תיאור סביבת העסק**
17. מצד דרום:
18. מצד צפון:
19. מצד מזרח:
20. מצד מערב:
    1. **תמונות מגרש היעד**
    2. תמונות היקפיות לשערי העסק (כולל חירום), הגדרות ו/או חומות.
    3. תמונות של החצרות. תמונות מתוך העסק כלפי חוץ, לכיוון שטחים שולטים על המתקן.
    4. **תרשים למבנה**
       1. במידה ולעסק יש מספר מבנים לכל אחד פרוט בנפרד לפי מספר עולה המסומן במגרש העסק.
       2. גיליונות נפרדים לכל קומה.
       3. המרתפים, החל ממרתף תחתון, הקומות העל קרקעיות החל מהכניסה כלפי מעלה כולל הגג וחדרים טכניים על הגג, ובסיום חתכים טיפוסיים.
       4. בכל תרשים קומה תתקיים חלוקה סכמתית לאגפים, מסדרונות, חדרים, חדרי מדרגות, חדרי בטחון, מטבח, חדרים טכניים ועוד. כיתוב הייעוד של כל אגף במרוכז (כגון- משרדים, מחסנים וכד'), ויעוד כל חדר טכני.
       5. סימון כל הדלתות בקשת לאופן הפתיחה ומידת המעבר.
       6. סימון מתקנים מיוחדים בקומה, כגון- חדר שנאים, לוח חשמל, מפסקי חשמל, רכזת כב"ה, רכזות טלפונים ומחשוב, מכלי דלק, בלוני גז, גנראטורים, וכד'.
       7. מקרא, שיכלול את הסימונים לעצמים הבאים- רצפה, תקרה, עמודים, מחיצות, חלונות, סורגים, תקרת תותח, מתזים, גלאי עשן, דלתות, מצלמות ומוניטורים, תאורת חירום.
    5. **דגשים**
       1. בתיק השטח יוצב דף ובו מקום להחתמת ק' האבטחה, כי קראו ולמדו את התיק.
       2. יש לוודא כי התיק קריא וברור, ולוודא זאת מעת לעת.
       3. אחת לשנתיים יבדוק בעל העסק את תוכן התיק, ויעדכן היכן שצריך. תמונות יוחלפו לאחר שישנם שינויים במצולם, או הפכו לא ברורות.

**נספח ב' - מפרט 40.08 - כספת**

1. **יצרן / ספק הכספת יצהיר שהכספת עומדת בתנאי המפרט הבא:** 
   1. **משקל**

משקלה לא יפחת מ- 250 ק"ג.

* 1. **חומרים ומבנה**

1. דפנות הכספת, לרבות הדלת יבוצעו כדלקמן:
   * + פח חיצוני בעובי 5 מ"מ.
     + פח פנימי בעובי 3 מ"מ.
     + בין הפחים תהיה יציקת בטון ב' - 400.

סה"כ עובי כולל של הדופן לא יפחת מ- 70 מ"מ.

סה"כ עובי כולל של הדלת לא יפחת מ- 65 מ"מ (לא כולל את בית מערכת הבריחים).

1. בגוף הכספת תיבנה מדרגה מבוטנת אשר תמנע את דחיפת הדלת פנימה.
2. בית הבריחים יהיה מובנה ויצוק בגוף הכספת.
3. הרווח בין הדלת והמשקוף לא יעלה על 1 מ"מ.
4. פני המשקוף והדלת יהיו במישור אחד או שהדלת תהיה משוקעת.
5. הצירים יהיו חרוטים ומרותכים לדלת ולמשקוף, קוטר הציר יהיה 25-30 מ"מ (בהתאם לממדי הדלת ומשקלה).
   1. **חורים ופתחים**

במידה ונדרש, יותקן חריץ להכנסת כספים כדלקמן:

* + - החריץ יותקן בחלק העליון של הדלת, בתקרתה או באחת הדפנות.
    - אורך החריץ לא יעלה על 250 מ"מ.
    - רוחב החריץ לא יעלה על 40 מ"מ. במידה ורוחב החריץ הוא מעל ל- 25 מ"מ, יש להתקין שרוול מחורץ לתוך חלל הכספת. השרוול יהיה עשוי מפח בעובי 3 מ"מ לפחות.
    - החריץ יותקן בשיפוע.
  1. **בריחים ונעילה**

1. בכספת יותקן מנגנון בריחים המונה לפחות שני בריחים קבועים ושני בריחים נעים ע"י ידית הפעלה.
2. בכספת שגובהה הוא מעל 60 ס"מ, יותקנו בריח עליון ובריח תחתון, בנוסף לאמור בסעיף הקודם.
3. קוטר הבריחים לא יפחת מ- 30 מ"מ.
4. יותקן מנעול צרופים או מנעול דיגיטלי ומנעול כפול שיניים בעל תו תקן.
5. המנעולים יורכבו על דופן הדלת על גבי פלטת פלדה בעובי 5 מ"מ שתרותך לדופן הפנימית של הדלת.
6. במנגנון יהיו שתי מלכודות זכוכית המגינות על המנעולים בפני פריצה.
7. המרחק בין שני המנעולים לא יפחת מ- 20 ס"מ.
8. **עיגון הכספת**
9. עיגון לרצפה בעובי של לפחות 10 ס"מ מבטון מזויין ב' - 300.
10. העיגון לרצפת הבטון יבוצע באמצעות 4 עוגני חץ או 4 ברגי ג'מבו (עוגן) בקוטר 12 מ"מ ובאורך 16 ס"מ לפחות.

הכספת עומדת במפרט לעיל:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

שם פרטי ושם משפחה יצרן / ספק ת.ז. חתימה

**נספח ג' - שער דו-כנפי**

1. **כללי:**
   1. שערי כניסה נועדו לאפשר כניסה של כלי רכב והולכי רגל.
   2. שערי כניסה יותקנו בהמשך קו הגדר של העסק, כך שלא ייווצר רווח בין מסגרת השערים לגדר ההיקפית.
   3. יש לקבוע את השער במקום המאפשר תמרון אופטימלי של רכבי חרום, כגון: כיבוי אש, רכב הצלה או כוחות הביטחון.
   4. גובה השערים בכל המקרים יהיה זהה לגובה הגדר ההיקפית הבנויה בסמוך לשער, וסיומם בחלק העליון יהיה כדוגמת הגדר ההיקפית. במקרה של שיפוע חיצוני יש לתכנן פתיחתם לכיוון פנים העסק.
2. **הגדרות:**
   1. **"שער כניסה"** - שער כניסה דו או חד כנפי בנוי מסגרת ברזל וסורגי ברזל המחוברים למסגרת.
   2. **"עמוד השער**" - עמוד מתכת או בטון שעליו תלויה מסגרת השער באמצעות צירים.
   3. **"בריח**" - סידור מיוחד לסגירה ונעילת השער עם מנעול תליה.
3. **מפרט השער:**
   1. שער הכניסה לרכב יהיה במידות 600-500 ס"מ רוחב על 250 ס"מ גובה עם רשת חוטי פלדה בקוטר 5 מ"מ.
   2. העמודים יהיו עשויים מפרופיל 150X100X5 מ"מ מעוגנים בקרקע בעומק יסוד של 100 ס"מ ובקוטר של 100 ס"מ עם בטון ב-200.
   3. מסגרת השער החיצונית תהיה מפרופיל מרובע 60X40X2.5 מ"מ.
   4. המסגרת המחלקת בכל כנף שער תהיה מפרופיל מרובע 60X40X1.5 מ"מ.
   5. סגירת השער תהיה עם תקן למנעול תלי ושני בריחים קוטר 18 מ"מ כולל קופסת מעצור לבריח בקרקע.
   6. פרופיל השער, עמודיו והרשת שלו ייצבעו בצבע פוליאסטר קלוי בתנור בעובי שכבה צבע של 100 מיקרון לפחות.

**פרק 5 - הרשות הארצית לכבאות והצלה**

* 1. **הוראות חוק הנוגעות לעניין**
     1. חוק הרשות הארצית לכבאות והצלה, התשע"ב-2012.
     2. חלק ג' לתוספת השניה לתקנות התכנון והבנייה (בקשה להיתר, תנאיו ואגרות), התש"ל-1970.
  2. **הגדרות**

בפרק זה -

* + 1. **אגף אש** - חלק מבניין המופרד מחלקי הבניין האחרים באמצעות אלמנטים עמידי אש, כמפורט בתקנות התכנון והבנייה.
    2. **אמצעי בטיחות אש והצלה** - אמצעים המותקנים בנכסים, דרך קבע או באופן ארעי, ומיועדים, בין השאר, לכל אחד מאלה:
       - 1. מניעת דליקות והתפשטותן.
         2. כיבוי דלקות, צמצום נזקיהן והקלת פעולות לכיבוי דלקות.
         3. מילוט וחילוץ לכודים, והקלת פעולות למילוטם ולחילוצם.
         4. הצלת חיי אדם ורכוש.
         5. דרכי התקשרות.
         6. כל צורך הנדרש לביצוע פעולות כיבוי והצלה.
    3. **גורם מוסמך** -אחד מאלה:
    4. מעבדה שהוסמכה על-ידי הרשות הלאומית להסמכת מעבדות, לפי חוק הרשות הלאומית להסמכת מעבדות, התשנ"ז-1997, בתחומים ובסוגי בדיקות שלגביהם נדרש האישור.
    5. מי שיש לו תו תקן לתחזוקת מערכת בתחום שלגביו נדרש האישור.
    6. **גז או גפ"מ** -גז פחמימני מעובה כמשמעותו בתקן ישראלי ת"י 158 מתקנים לגזים פחמימניים מעובים (גפ"מ).
    7. **דלת אש** - כמשמעותה בתקן ישראלי ת"י 1212 דלתות אש - עמידות אש.
    8. **גישה למוצא בטוח (Exit Access)** - חלק מדרך מוצא, לרבות פרוזדורים ומעברים, שתחילתו בכל נקודה שהיא בעסק, וסופו בכניסה למוצא בטוח או מחוץ לעסק או בדלת יציאה חיצונית.
    9. **דרך מוצא (Means of Egress)** - נתיב יציאה מעסק, הפנוי ממכשולים, והכולל אחד או יותר ממרכיבים אלה:

1. גישה למוצא בטוח.
2. מוצא בטוח.
3. יציאה.
   * 1. **הנדסאי** - הנדסאי רשום, כמשמעותו בחוק ההנדסאים והטכנאים המוסמכים, התשע"ג-2012, אשר עוסק בתחום ובסוג בדיקות שלגביהם נדרש האישור.
     2. **חומר לא דליק** - כמשמעותו בתקן ישראלי ת"י 755, סיווג בשרפה של מוצרי בנייה ואלמנטי בניין - שיטות בדיקה וסיווג לפי תוצאות הבדיקה.
     3. **חומר ציפוי וגימור** - חומר המשמש לציפוי, כיסוי או חיפוי, לרבות: טפטים, ציפוי עץ, שטחים, פרקט, תקרות עץ, בד או PVC.
     4. **חוק הרשות הארצית לכבאות והצלה** - חוק הרשות הארצית לכבאות והצלה, התשע"ב-2012.
     5. **חוק התקנים** -חוק התקנים, התשי"ג-1953.
     6. **חניון מקורה סגור** - חניון אשר 60% משטח היקף קירותיו סגור.
     7. **חניון סגור** - חניון מקורה או מקורה בחלקו, למעט קומה בחניון שכל שטחה אינו מקורה.
     8. **ידית בהלה** - דלת בעלת מנגנון בהלה, המקיים את הדרישות המנויות בסעיף 3.2.1.21(ב) לחלק ג' לתקנות התכנון והבנייה.
     9. **יציאה (Exit Discharge)** - חלק מדרך מוצא שתחילתו בסופה של גישה למוצא בטוח או בסופו של מוצא בטוח וסיומו ברחוב, בין במישרין ובין דרך שטח פתוח.
     10. **מהנדס** - מהנדס רשום, כמשמעותו בחוק המהנדסים והאדריכלים, התשי"ח-1958, אשר עוסק בתחום ובסוג בדיקות שלגביהם נדרש האישור.
     11. **מוצא בטוח (Exit)** - חלק מדרך מוצא, המופרד משאר חלקי העסק על ידי אלמנטים עמידי אש ודלתות אש והמוביל אל היציאה או אל מחוץ לעסק.
     12. **מסוף לתחבורה ציבורית** - מתחם המשמש כתחנת מוצא ויעד לקו שירות או המשמש כמקום מעבר לנוסעים בין קו שירות אחד לאחר, כהגדרתו בפקודת התעבורה.
     13. **נותן אישור** - עובד [רשות הכבאות וההצלה](http://www.102.gov.il/Fire%20Documents/Legislation/FireAuthorityLaw2381.pdf), שהוסמך לכך על ידי השר לביטחון פנים.
     14. **ציוד כיבוי** - ציוד, מתקנים וחומרים המשמשים לכיבוי דליקות ולמניעתן.
     15. **קו שירות** - מסלול ההסעה של אוטובוס ציבורי או מונית, שקבועות בו תחנות להעלאת נוסעים ולהורדתם, כפי שנקבע ברישיון קו השירות,כהגדרתה בפקודת התעבורה.
     16. **רשות הכבאות והצלה** -[הרשות הארצית לכבאות והצלה שהוקמה בחוק הרשות הארצית לכבאות והצלה](http://www.102.gov.il/Fire%20Documents/Legislation/FireAuthorityLaw2381.pdf), התשע"ב-2012.
     17. **תעודת בדיקה** - תעודת בדיקה בדבר התאמה לתקן שניתנה לפי סעיף 12 לחוק התקנים.
     18. **תפוסה** - מספר בני האדם שעל פיו מחושבים המספר והרוחב של דרכי המוצא. התפוסה תחושב לפי תקנות התכנון והבניה.
     19. **תקן ישראלי (ת"י)** - תקן ישראלי רשמי או תקן ישראלי כמשמעותו בחוק התקנים.
     20. **תקנות התכנון והבנייה** -תקנות התכנון והבנייה (בקשה להיתר, תנאיו ואגרות), התש"ל-1970.
     21. **תחנה מרכזית** -מסוף לתחבורה ציבורית ובו חנייה תפעולית, המאפשר לנוסע קישור בין קווי שירות בין-עירוניים או בין קווי שירות עירוניים, בינם לבין עצמם, או בין קווי שירות בין-עירוניים לבין קווי שירות עירוניים, והוא תחנת מוצא בעבור קו שירות בין-עירוני אחד או יותר, ועשויים להימצא בו מתקני שירות להפעלת קווי השירות כגון חנייה, תדלוק, קופות, משרדים וכדומה, כהגדרתו בפקודת התעבורה.
     22. **תחנה רכבת מרכזית** - מסוף נוסעים ורציפים.
   1. **תנאים מוקדמים**
      1. לבקשת רישיון עסק או להיתר זמני (להלן - בקשה) יצורפו המסמכים המנויים להלן:
4. אפיון רשת המים המזינה את העסק, לפי הטופס שבנספח, "בדיקת אופיין רשת מים למבנה על פי נוהל 529", לאחר שנחתם על ידי אחד מאלה:

מהנדס.

הנדסאי.

גורם מוסמך.

1. נספח תיאור אמצעים לבטיחות אש, כאמור בתקנה 11א לתקנות התכנון והבנייה. דרישה זו לא תחול על עסק ששטחו הכולל אינו עולה על 100 מ"ר, ושאינו מיועד להכיל מעל 50 איש או לאחסון חומרים מסוכנים.

ניתן להגיש העתק מנספח תיאור אמצעים לבטיחות אש שצורפה לבקשה להיתר בנייה, ובלבד שיצורפו אליו כל אלה:

העתק מהיתר הבנייה.

הצהרה בחתימת ידו של המבקש, לפיה לא נעשה שינוי פנימי או שינוי בשימוש של הבניין המשמש את העסק, כולו או מקצתו, מיום הכנת הנספח האמור.

* 1. **רישום ודיווח**
     1. בעל העסק יודיע לנותן האישור על כוונה לניתוק יזום של מערכות כיבוי אש על ידו, וזאת לכל הפחות שבעה ימים לפני היום שבו מתוכנן הניתוק; לעניין סעיף זה, "מערכת כיבוי אש" - אחת מהמערכות הבאות, אם קיימת חובה להתקינה לפי דין - גלאים, מתיזים, גנרטור, מערכת על-לחץ ושחרור עשן.
     2. בעל העסק יודיע לנותן האישור באופן מיידי בכל פעם שאחת ממערכות כיבוי אש חדלה מלפעול.
  2. **כללי**
     1. בעל העסק יפעיל את העסק תוך נקיטה והתקנת אמצעי בטיחות אש והצלה ההולמים את היקף הפעילות בעסק, רמת הסיכון הנובעת מאופי הפעילות בעסק, ממספר השוהים בו, ממיקומו, שטחו ועל-פי כל דין.
     2. אין בדרישות המופיעות במפרט זה כדי לגרוע מהדרישות הקבועות על פי כל דין, לרבות דיני התכנון והבנייה.
     3. מבלי לגרוע מכלליות האמור בסעיפים 5.5.1 ו-5.5.2, אין בהוראות מפרט זה כדי לגרוע מהדרישות הקבועות בתקנות התכנון והבנייה, לצורך קבלת היתר בנייה, כפי שחלו במועד שבו הוגשה הבקשה להיתר בנייה, ובכל מקום שבו ישנה התייחסות במפרט לדרישות הנוגעות לבטיחות אש בעסק, הן תבואנה בנוסף לדרישות תקנות אלו.
     4. הפניות במפרט לתקן ישראלי מחייבות כי תתקיים התאמה מלאה בין מבנה העסק, תכולתו ואמצעי בטיחות אש והצלה בו, לבין דרישות הקבועות בתקן; ובעל העסק, או מי מטעמו שמונה לעסוק בתחום זה, מחויב להכיר את דרישות התקן ולוודא כי תתקיים התאמה מלאה של העסק כנדרש.
     5. הדרישות המופיעות במפרט תקוימנה לכל אורך תקופת פעילותו של העסק, ובעל העסק אחראי לכך שלא יתבצעו כל שינויים שהם בעסק העומדים בסתירה להוראות המפרט ולתנאי הרישיון.
     6. תחזוקת אמצעי בטיחות אש והצלה:
        1. אמצעי בטיחות אש והצלה יימצאו במצב תקין בכל עת, ובעל רישיון העסק יוודא את ביצוען של הבדיקות, הטיפולים וכל פעולה אחרת הנדרשת לצורך כך (להלן - תחזוקת אמצעי כיבוי אש והצלה).
        2. תחזוקת אמצעי כיבוי אש והצלה תתבצע לפי הוראות התקן הישראלי התקף והוראות היצרן, ואם ניתנו הוראות נוספות על-ידי נותן האישור, בהתאם להוראות אלו.
  3. **דרכי גישה**
     1. בעל העסק יבטיח את קיומן של דרכי גישה לעסק לצורך פעילות כיבוי והצלה.
  4. **הפרדות ועמידות אש** 
     1. בעסק תהיה הפרדת אש ועשן בין שטח המשמש לאחסנה לבין שאר חלקי העסק, וכן בין העסק לשאר חלקי הבניין האחרים. ההפרדה האמורה תבוצע באמצעות:

1. קירות בעלי עמידות אש למשך שעתיים לפחות. הקיר יהיה בנוי מלבנים או מבלוקים או מבטון.
   * 1. חומרי הציפוי והגימור שבהם ייעשה שימוש במבנה או במבנים, לרבות מבנים יבילים המשמשים את העסק יעמדו בתקן ישראלי ת"י 921 השימוש בחומרי בניה לפי תגובותיהם בשריפה. בדיקת אי דליקותם וסיווגם של החומרים תיערך בהתאם לתקן ישראלי ת"י 755 סיווג בשרפה של מוצרי בנייה ואלמנטי בניין - שיטות בדיקה וסיווג לפי תוצאות הבדיקה. לעניין סעיף זה, שימוש בחומרי ציפוי וגימור כולל הן שימוש פנימי והן שימוש חיצוני.
   1. **ידית בהלה**
      1. בדלת המשמשת ליציאה מחלק מהעסק או מקומה בעסק המיועדים להכיל למעלה מ-100 איש תותקן ידית בהלה.
   2. **דרכי מוצא**
      1. **פתחי יציאה**
2. בעסק המיועד להכיל עד 50 איש, יהיה פתח יציאה אחד ברוחב של 0.9 מ' נטו לפחות.
3. בעסק המיועד להכיל למעלה מ-50 איש אך לא יותר מ-500 איש, יהיו לפחות שני פתחי יציאה ברוחב של 1.1 מ' נטו כל אחד, וכיוון הפתיחה של הדלת יהיה כלפי כיוון המילוט.
4. בעסק המיועד להכיל למעלה מ-500 איש אך לא יותר מ-1,000 איש, יהיו לפחות 3 פתחים ברוחב של 1.1 מ' נטו כל אחד וכיוון הפתיחה של הדלת יהיה כלפי כיוון המילוט.
   * 1. דרכי המוצא, לרבות פתחי היציאה יהיו פנויים מכל מכשול בכל עת.
     2. הותקן מנעול על דלת בדרך המוצא, יהיה ניתן לפתוח את הדלת מכיוון המילוט בלא מפתח נשלף.
   1. **שילוט** 
      1. בדרכי המוצא בעסק יותקן שילוט וסימון, כמפורט בסימן י"ח לפרק ב' לתוספת השנייה לתקנות התכנון והבנייה.
      2. בעסק יותקנו שלטים פולטי אור כמפורט מטה:
5. "חשמל, לא לכבות במים" - על גבי לוחות חשמל.
6. "מפסק זרם ראשי" - בסמוך למפסק במקום בולט ונגיש.
7. "עמדת כיבוי אש".
8. "ברזי שריפה" - בסמוך לברז.
9. "ברזי הסנקה לעמדות" - בסמוך לברז.
10. "ברזי הסנקה למתזים" - בסמוך לברז.
11. "אין להשתמש במעלית בזמן שריפה" - בסמוך למעלית.
12. "דלת אש, החזק סגורה" - על גבי הדלת בכל מקום בו נדרשת דלת אש.
13. "חדר שירות" (בהתאם לשימוש החדר הסקה/דוודים/מיזוג/אשפה וכו').
14. מספר לזיהוי קומה יותקן בחדר המדרגות בסמוך לדלת משני צידיה ומול המעלית כל קומה.
15. מספר לזיהוי חדרי המדרגות - יותקן בסמוך לחדר המדרגות בלובי הקומתי כל קומה ובלובי קומת הכניסה.
    * 1. הכיתוב יהיה על השלט בגוון אדום על רקע לבן, גובה כתיב האותיות יהיה 3 ס"מ לפחות, עוביין 7 מ"מ לפחות, השלט ימוקם בסמוך למתקן בגובה 1.5 מ' לפחות מגובה הרצפה.
    1. **תאורת חירום** 
       1. בעסק תותקן תאורת חירום שתתחיל לפעול ותאיר את נתיב המילוט במקרה של כשל בהספקת החשמל או נפילה במתח החשמל.
       2. תאורת החירום תותקן מעל פתחי העסק ובמעברים המשרתים יותר מ-6 אנשים או שאורכם עולה על 15 מטרים, בפרוזדורים ובחדרי מדרגות, לאורך דרך המוצא ולאורך מעברי מילוט, כולל מעברי מילוט אחוריים, בשטח העסק.
       3. תאורת החירום תתבסס על גופי תאורה עצמאיים הניזונים מסוללות נטענות או מערכת מרכזית לגיבוי חשמלי מבוקרת טעינה, הכוללת מצבר נטען. גופי תאורת חירום יהיו מוזנים משני מעגלי הזנה נפרדים, המוזנים ממערכות נפרדות.
       4. גופי תאורת החירום יתאימו לתקן ישראלי ת"י 20, חלק 2.22, מנורות: דרישות מיוחדות - מנורות לתאורת חירום.
    2. **אספקת מים (כולל ברזי כיבוי)**
       1. בעל העסק ינקוט בכל האמצעים הדרושים על מנת שאספקת המים תהא בכמות ובלחץ הדרושים לשם פעולתו התקינה של כלל ציוד הכיבוי שיש להתקינו בעסק.
       2. בעסק ששטחו הכולל עד 800 מ"ר, יותקן ברז כיבוי חיצוני בקוטר של "3 בהתאם לתקן ישראלי ת"י 448 הידרנט לכיבוי אש חלק 1 וחלק 3, במרחק שלא יעלה על 80 מטרים מהעסק.
       3. בעסק ששטחו הכולל מעל 800 מ"ר, יותקנו ברזי כיבוי חיצוניים בקוטר של "3 על זקף בקוטר של "4 בהתאם לתקן ישראלי ת"י 448 הידרנט לכיבוי אש חלק 1 וחלק 3, בפריסה הבאה: ברז כיבוי בסמוך לכניסה הראשית לעסק וברזי כיבוי נוספים בהיקף העסק, כאשר המרחק בין 2 ברזים סמוכים לא יעלה על 80 מטר.
       4. במבנה בעל 3 קומות ומעלה, יותקן חיבור כבאים להסנקת מים לברזי הכיבוי מתוקנים בו. ברז ההסנקה יוצב מחוץ למבנה במרחק שלא יעלה על 6 מטרים מקצהו.
    3. **ציוד כיבוי**
       1. בעסק, יותקנו עמדות כיבוי אש הכוללות כל אחת:
16. ברז כיבוי בקוטר "2.
17. 2 זרנוקים בקוטר "2 באורך 15 מ' כל אחד.
18. מזנק בקוטר "2.
19. גלגלון עם צינור בקוטר "3/4 עם מזנק צמוד.
20. מטפה אבקה במשקל של 6 ק''ג.

הציוד יאוחסן בארון שמידותיו לכל הפחות: גובה 120 ס''מ, רוחב 80 ס''מ, ועומק 30 ס''מ. על הארון ייכתב: ''עמדת כיבוי אש''.

* + 1. תשתית הצינורות לברזים הרשומים לעיל תהיה מתכת.
    2. בעסק יוצבו מטפי כיבוי מסוג אבקה יבשה בגודל של 6 ק''ג. מספר המטפים יתאים לתקן ישראלי ת"י 129, חלק 2 מטפים מיטלטלים - התאמה, התקנה וסימון. בדיקת המטפים ותחזוקתם תיעשה לפי האמור בתקן ישראלי ת"י 129, חלק 1, מטפים מיטלטלים - תחזוקה.
    3. עמדות כיבוי האש תותקנה בסמוך לפתחי היציאה ובמקומות נוספים, כך שתיתנה מענה לכיסוי כל שטח העסק.
    4. ציוד הכיבוי יהיה נגיש וזמין ויוחזק במצב תקין בכל עת.
  1. **מערכת מתזים**
     1. במקומות המפורטים להלן תותקן מערכת כיבוי אש אוטומטית במים על פי תקן הישראלי ת"י 1596 מערכות מתזים: התקנה (להלן - מערכת מתזים):

1. בעסק שמשמש תחנת אוטובוס מרכזית/מסוף נוסעים ששטחו גדול מ-300 מ"ר ומיועד לשמש מעל 300 איש.
2. בחניונים סגורים ותת קרקעיים בגודל מעל 150 מ"ר.
3. בחניונים מקורים סגורים בגודל מעל 500 מ"ר.
4. בתחנת רכבת בכל חלקי המבנה המקורים כולל מעברים תת קרקעיים ובהתאם לתקן ישראלי ת"י 5435 מערכות תחבורה ציבורית מסילתית בנתיב קבוע: דרישות בטיחות אש.
5. במבנה בעל עמידות אש שאינה עולה על 60 דקות לפי תקן ישראלי ת"י 931 עמידות אש של אלמנטי בניין.
   * 1. מערכת המתזים תתוכנן ותותקן לפי האמור בתקן ישראלי ת"י 1596 מערכות מתזים - התקנה. ככל שאין הפרדות אש בין יעודים או שימושים, תתוכנן ותותקן בחלקים אלה מערכת בהתאם לרמת הסיכון המחמירה ביותר.
     2. מערכת המתזים תתאים בכל עת לסיווג המבנה, ייעודו, מיקומו, לשטחו, השימוש בו ודרגת סיכון האש של חלקיו (כגון: אזור אחסנה, אזור משרדים, אזור מכירות וכו'). יש לקבל אישור בכתב על התאמת תכניות מערכת המתזים והצהרת מהנדס, כי מתקיימות דרישות תקן ישראלי ת"י 1596. העתק מתעודת בדיקה והצהרת מהנדס כמשמעותו בתקן האמור, יוגשו לנותן האישור.
   1. **מערכות גילוי אש ועשן**
      1. בעסק תותקן מערכת גילוי אש ועשן, המותקנת על פי תקן ישראלי ת"י 1220, חלק 3 מערכות גילוי אש - הוראות התקנה ודרישות כלליות.
      2. במבנה בעל עמידות אש עולה על 60 דקות לפי תקן ישראלי ת"י 931 עמידות אש של אלמנטי בניין תותקן מערכת גילוי אש ועשן, המותקנת על פי תקן ישראלי ת"י 1220, חלק 3 מערכות גילוי אש - הוראות התקנה ודרישות כלליות .
      3. בחניון מקורה סגור בגודל מעל 500 מ''ר יותקנו לחצני אזעקה ידניים וצופרי אזעקה אור-קוליים (נצנצים) בלבד, ויותקנו על פי תקן ישראלי ת"י 1220, חלק 3, מערכות גילוי אש - הוראות התקנה ודרישות כלליות.
      4. המערכת תהיה פרוסה בכל חלקי העסק.
      5. יש לקבל אישור בכתב על התאמת תוכניות המערכת לדרישות תקן ישראלי ת"י 1220, חלק 3. העתק מתעודת בדיקה יוגש לנותן האישור.
      6. מערכת גילוי אש ועשן תתוחזק במצב תקין בכל עת.
      7. בדיקת מערכת גילוי האש והעשן תעשה על-פי תקן ישראלי ת"י 1220, חלק 11, מערכות גילוי אש - תחזוקה. העתק מתעודת הבדיקה, שתיערך לפי נוסח נספח ג' לתקן הנ"ל, יוגש לנותן האישור.
   2. **מערכת חשמל** 
      1. בלוחות חשמל הממוקמים בעסק תותקנה המערכות הבאות:
6. לוח חשמל בעל זרם של 63 אמפר - ככל שנדרש להתקין בעסק מערכת גילוי אש ועשן, יותקן גלאי עשן בלוח החשמל.
7. לוח חשמל בעל זרם של 80 אמפר - ככל שנדרש להתקין בעסק מערכת גילוי אש ועשן, יותקנו גלאי עשן בלוח החשמל, ומערכת ניתוק לוח חשמל ממקור ההזנה.
8. לוח חשמל בעל זרם של 100 אמפר ומעלה - תותקן מערכת גילוי אש או עשן הכוללת גלאים, מערכת כיבוי אוטומטית יבשה ומערכת ניתוק לוח חשמל ממקור ההזנה.
9. על אף האמור בסעיף 5.16.1.(3), אין חובה להתקין מערכת כיבוי אוטומטית בלוח חשמל בעל זרם של 100 אמפר ומעלה, המקיים את כל הדרישות הבאות:
10. עומד בתקן ישראלי ת"י 1419.
11. מותקן בו גלאי עשן.
12. מותקן בו מערכת ניתוק לוח חשמל ממקור הזנה.
13. נמצא באזור כיסוי של מערכת כיבוי אוטומטית.
    * 1. מערכת גילוי האש ו/או העשן המתוקנת בלוח החשמל, תותקן על פי תקן ישראלי ת"י 1220, חלק 3, מערכות גילוי אש - הוראות התקנה ודרישות כלליות.
      2. מערכת הכיבוי האוטומטית היבשה המותקנת בלוח החשמל תותקן על-פי תקן ישראלי, ת"י 5210, מערכות לכיבוי-אש בארוסול, או תקן ישראלי, ת"י 1597, מערכות כיבוי אש אוטומטיות בגז כיבוי, בהתאם לסוג המערכת המותקנת.
      3. בעסק שתפוסתו 200 איש ומעלה יותקן מפסק חשמל חירום במקום בולט ונגיש, אשר במקרה חירום ינתק את זרם החשמל לכל המבנה.
      4. מערכת גילוי אש ועשן המותקנת בלוח החשמל תתוחזק במצב תקין בכל עת.
      5. מתקני החשמל בעסק ייבדקו באופן תקופתי בהתאם להנחיית רשות הכבאות וההצלה: "בדיקה תקופתית למתקני חשמל - עדכון", ועל פי כל דין.
    1. **מערכות שליטה בעשן**
       1. מערכת שליטה בעשן תותקן במקומות המפורטים להלן:
14. בעסק שתפוסתו 200 איש ומעלה יותקנו סידורי שליטה בעשן בהתאם לקבוע בפרט 3.9.33.1 לתוספת השניה לתקנות התכנון והבניה.
15. בעסק ששטחו עולה על 500 מ"ר בלא חלונות, או ששטח חלונותיו שניתנים לפתיחה ידנית קטן מ-2% משטח רצפתו, ובחלקי מבנה אחרים (כגון מחסנים חדרים טכניים וכו'), יהיו סידורי שליטה בעשן בהתאם לקבוע בפרט 3.5.2.1 לתוספת השנייה לתקנות התכנון והבניה.
    * 1. מערכת השליטה בעשן תתוחזק במצב תקין בכל עת.
    1. **מערכת מיזוג אוויר**
       1. מערכת מיזוג האוויר המותקנת בעסק תענה לנדרש בתקן ישראלי, ת"י 1001, בטיחות אש בבניינים.
    2. **מערכת למסירת הודעות (כריזת חירום)**
       1. בעסק ששטחו גדול מ-100 מ"ר ומיועד לשמש מעל 100 איש תותקן מערכת מסירת הודעות (כריזת חירום) בהתאם לקבוע בפרט 3.9.32.3 לתוספת השנייה לתקנות התכנון והבניה.
       2. מערכת מסירת ההודעות (כריזת חירום) תתוחזק במצב תקין בכל עת.
    3. **גנרטור חירום**
       1. בעסק אשר נדרש להתקין משאבות מים לכיבוי אש או מפוחי יניקת עשן לפי מפרט זה ועל פי כל דין, יותקן גנרטור אשר יהיה בכוחו לספק גם זרם חשמל בשעת חירום להפעלתם.
       2. הגנרטור יותקן בהתאם לקבוע בפרט 3.7.4.1 (ב)-(ח) לתוספת השנייה לתקנות התכנון והבנייה.
       3. הגנרטור יתוחזק במצב תקין בכל עת.
    4. **לוח פיקוד כבאים**
       1. בעסק שנדרש על פי דין להתקין בו מערכות מתזים, גלאים וניהול עשן או מערכות נוספות שנקבעו לעניין זה על-ידי נותן האישור, יותקן לוח פיקוד כבאים הכולל: לוח בקרה של מערכות גילוי וכיבוי אש, מפסק תלת-מצבי להפעלת מערכות שליטה בעשן, מפסק תלת-מצבי לשליטה במערכת על לחץ, מפסק שליטה בפתחי שחרור עשן אוטומטיים, וכן מפסק חשמלי ראשי, מפסק הפעלת גנרטור חירום, מערכת הפעלת כריזת חירום וטלפון כבאים - ככל שמערכות אלה נדרשות.
       2. לוח פיקוד כבאים ימוקם במבנה המרכזי במרחק שלא יעלה על 10 מ' מהכניסה הראשית במקום בולט, משולט וברור.
    5. **סקר בטיחות**
       1. בעל עסק שתפוסתו גדולה מ-3000 איש יגיש סקר בטיחות בהתאם לדרישות המפורטות בפרט 3.9.36.1 לתוספת השניה לתקנות התכנון והבניה.
    6. **מערכת גז**
       1. מערכת הגז המשמשת את העסק תענה לנדרש בתקן ישראלי ת"י 158 מיתקנים לגזים פחמימניים מעובים, המסופקים בתוך מכלים מיטלטלים.
       2. על כל המכשירים והאביזרים לצריכת גז המשמשים את העסק יותקנו התקנים להפסקת זרימת גז במקרה של דליפה כולל ניתוק מקורות אנרגיה.
       3. צנרת ההזנה לכל צרכני הגז תהיה עשויה מצינור מתכתי מסוג פלב"מ גמיש ומחוזק ברשת פלב"מ.
       4. אם קיימים מנדפים בעסק - יש להתקין מערכת כיבוי במנדפים בהתאם לתקן ישראלי ת"י 5356, חלק 2, מערכות כיבוי אש: כיבוי אש בכימיקלים רטובים, כולל ניתוק ממקור אנרגיה. יש לקבל אישור בכתב על התאמת המערכת לדרישות תקן ישראלי ת"י 5356, חלק 2. העתק מתעודת הבדיקה תוגש לנותן האישור.
       5. מערכת הגז, המכשירים והאביזרים לצריכת גז והמנדפים הקיימים בעסק, יתוחזקו במצב תקין בכל עת.
    7. **משטר הפעלות מערכות בטיחות אש - אינטגרציה**
       1. יש לבצע בדיקת משטר הפעלות ואינטגרציה בעסק שבו נדרש להתקין שניים או יותר מאמצעי בטיחות האש וההצלה הבאים, ככל שקיימים:
16. מערכת גילוי אש ועשן.
17. מערכת מתיזים אוטומטית.
18. מערכת שליטה בעשן.
19. גנרטור חירום.
20. סגירת דלתות אוטומטית.
21. מעליות.
22. מערכת על לחץ.
23. לוח פיקוד כבאים.
    * 1. הבדיקה תיעשה בהתאם להוראה מספר 536 - משטר הפעלות מערכות בטיחות א - אינטגרציה. כאשר קיימת מערכת שחרור עשן מאולצת יצורף לאישור גם טבלת משטר בדיקה ופירוט סוג המערכת.
      2. יש לקבל אישור בכתב של גורם מוסמך או מהנדס על התאמת המערכות לדרישות הוראה מספר 536 הנ"ל. העתק האישור יוגש לנותן האישור. כאשר קיימת מערכת שחרור עשן מאולצת, יש לצרף לאישור גם טבלת משטר בדיקה.
    1. **תיק שטח** 
       1. בעל עסק ששטחו הכולל עולה על 5,000 מ"ר, יגיש לנותן האישור תיק שטח אשר יוכן לפי הוראה מספר 503 - הכנת תיק שטח (להלן - "תיק שטח").
       2. בעל העסק ישמור על תיק השטח מעודכן בכל עת.
       3. בעל העסק יגיש לנותן האישור תיק שטח מעודכן לפחות אחת לשנה קלנדרית.
       4. בעל העסק יעדכן את תיק השטח בשינויים בעסק שיש בהם כדי להוסיף או לגרוע מוקדי סיכון, או שינוי בפרטי בעלי התפקידים, או דרכי ההתקשרות לצורך דיווח או תקשורת בעת אירוע, וזאת בתוך 14 יום ממועד השינוי.
    2. **אישורים** 
       1. על פי דרישת נותן האישור, ימציא בעל העסק מסמכים ואישורים על תקינות ציוד הכיבוי, ובכלל זה:
24. אישור גורם מוסמך, כי חומרי הציפוי והגימור שבהם נעשה שימוש במבנה המשמש את העסק נבדקו ועומדים בתקן ישראלי ת"י 921 השימוש בחומרי בניה לפי תגובותיהם בשריפה.
25. אישור כי כל ציוד הכיבוי במים (עמדות כיבוי, גלגלונים, ברזי כיבוי, זרנוקים, מזנקים) נבדק ונמצא תקין.
26. אישור כי מטפי הכיבוי הקיימים בעסק נבדקו בהתאם לתקן ישראלי ת"י 129, חלק 1 מטפים מיטלטלים - תחזוקה, ונמצאו תקינים. האישור יינתן על ידי אדם שהוסמך לכך על ידי הרשות לכבאות והצלה.
27. אישור כי מערכת החשמל המותקנת במקום, נבדקה ונמצאה תקינה בהתאמה לחוק החשמל התשי"ד-1954 (להלן - חוק החשמל) ותקנותיו, כולל תאורות החירום המותקנות במקום. על האישור לכלול התייחסות למיקום ותקינות מפסק חשמל ראשי לשעת חירום וטבלה המפרטת את מיקום לוחות החשמל, מספרם ואת גודל האמפר של כל לוח. האישור יינתן על ידי בעל רשיון לעבודות חשמל לפי חוק החשמל, אשר רשאי ליתן אישור כאמור, בהתאם לסוג רישיונו.
28. אישור על בדיקת התאמתה ותקינותה של מערכת הגז לדרישות תקן ישראלי ת"י 158, לרבות התייחסות לגלאי הגפ"מ. האישור יינתן על ידי בעל רשיון לעבודת גפ"מ לפי חוק הגז (בטיחות ורישוי), התשמ"ט-1988, אשר רשאי ליתן אישור כאמור, בהתאם לסוג רישיונו.
29. אישור גורם מוסמך המעיד על תקינות המערכת האוטומטית לגילוי אש. האישור יוגש על טופס לפי נספח ג' לתקן ישראלי ת"י 1220, חלק 11 ויכלול גם התייחסות לתקינות מערכת הגילוי, הכיבוי והניתוק האוטומטי בארונות החשמל, ככל שמערכות אלה מותקנות בעסק.
30. אישור גורם מוסמך המעיד שמערכת הכיבוי המתוקנת בארון החשמל נבדקה ונמצאה תקינה בהתאמה מלאה לתקן ישראלי ת"י 5210 מערכות לכיבוי אש בארוסול או תקן ישראלי ת"י 1597 מערכות כיבוי אש אוטומטיות בגז כיבוי, בהתאם לסוג המערכת המותקנת.
31. אישור כי מערכת מסירת הודעות (כריזת חירום) נבדקה ונמצאה תקינה ועל כך שהמערכת כוללת ספק כוח עצמאי, נק' שליטה ורמקולים הנשמעים בכל שטחי העסק. האישור יינתן על ידי בעל רשיון לעבודות חשמל לפי חוק החשמל, אשר רשאי ליתן אישור כאמור, בהתאם לסוג רישיונו.
32. אישור גורם מוסמך, כי המערכת האוטומטית לכיבוי אש (ספרינקלרים) נבדקה ונמצאה תקינה בהתאמה מלאה לתקן ישראלי ת"י 1928. על האישור לכלול את מפרט הבדיקה.
33. אישור כי גנרטור החירום נבדק ונמצא תקין. האישור יינתן על-ידי בעל רשיון לעבודות חשמל לפי חוק החשמל, אשר רשאי ליתן אישור כאמור, בהתאם לסוג רישיונו.
34. אישור גורם מוסמך, כי מערכת הכיבוי במנדפים (במידה וקיימים מנדפים) נבדקה ונמצאה תקינה בהתאם לדרישות תקן ישראלי ת"י 5356, חלק 2, לרבות: ניתוק ממקור אנרגיה.
35. אישור גורם מוסמך, כי מערכות בטיחות האש וההצלה תואמות את דרישות הוראה מספר 536 משטר הפעלות מערכות בטיחות אש-אינטגרציה. כאשר קיימת מערכת שחרור עשן מאולצת יצורף לאישור גם טבלת משטר בדיקה ופירוט סוג המערכת.
36. אישור גורם מוסמך או מהנדס, כי מערכת שחרור העשן נבדקה ונמצאה תקינה. באישור יפורט סוג המערכת שנבדקה.
37. אישור גורם מוסמך, כי מערכת מיזוג האוויר המותקנת בעסק נבדקה ונמצאה תקינה בהתאם לדרישות תקן ישראלי ת"י 1001 בטיחות אש בבניינים.
38. אישור על ניקוי ארובות ומנדפים בהתאם לדרישות תקן ישראלי ת"י 1001 חלק 6 בטיחות אש בבניינים: אוורור והגנה מפני אש במערכות בישול מסחריות.
    1. **נספחים**
       1. את פרסומי הרשות הארצית לכבאות והצלה ניתן למצוא ולהוריד באתר הרשות הארצית לכבאות והצלה.